CELEX: C2007/117/02
Language: el
Date: 2007-05-26 00:00:00
Title: Υπόθεση C-71/07 P: Αναίρεση που άσκησε στις 12ης Φεβρουαρίου 2007 ο Franco Campoli κατά της αποφάσεως που εξέδωσε το Πρωτοδικείο (δεύτερο τμήμα μείζονος συνθέσεως) στις 29 Νοεμβρίου 2006 , στην υπόθεση T-131/05, Campoli κατά Επιτροπής

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/2
            
         Αναίρεση που άσκησε στις 12ης Φεβρουαρίου 2007 ο Franco Campoli κατά της αποφάσεως που εξέδωσε το Πρωτοδικείο (δεύτερο τμήμα μείζονος συνθέσεως) στις 29 Νοεμβρίου 2006, στην υπόθεση T-131/05, Campoli κατά Επιτροπής
   (Υπόθεση C-71/07 P)
   (2007/C 117/02)
   Γλώσσα διαδικασίας: η γαλλική
   Διάδικοι
   
      Αναιρεσείων: Franco Campoli (εκπρόσωποι: G. Vandersanden, L. Levi, S. Rodrigues, δικηγόροι)
   
      Αντίδικος κατ' αναίρεση: Επιτροπή των Ευρωπαϊκών Κοινοτήτων (εκπρόσωποι: V. Joris, D. Martin), Συμβούλιο της Ευρωπαϊκής Ενώσεως (εκπρόσωπος: M. Arpio, I. Šulce)
   Αιτήματα του αναιρεσείοντος
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου των Ευρωπαϊκών Κοινοτήτων της 29ης Νοεμβρίου 2006 στην υπόθεση Τ-135/05,
            
         
               —
            
            
               κατά συνέπεια, να δεχθεί τα αιτήματα που είχε προβάλει ο αναιρεσείων στον πρώτο βαθμό, τροποποιημένα υπό το πρίσμα του χαρακτηρισμού των σχετικών με το επίδομα στέγης και το σχολικό επίδομα αιτημάτων του αναιρεσείοντος ως απαραδέκτων, δηλαδή τα αιτήματα για
               
                           —
                        
                        
                           ακύρωση της αποφάσεως της ΑΔΑ της 13ης Δεκεμβρίου 2004, με την οποία απορρίφθηκε η διοικητική ένστασή του, μαζί, αφενός, με την προσβληθείσα με την εν λόγω διοικητική ένσταση απόφαση της ΑΔΑ, με την οποία τροποποιήθηκε από 1ης Μαΐου 2004 ο εφαρμοστέος στο ποσό της συντάξεώς του διορθωτικός συντελεστής, και, αφετέρου, με τα εκκαθαριστικά σημειώματα συντάξεως κατά το μέρος που εφαρμόζουν την απόφαση αυτή από τον Μάιο του 2004,
                        
                     
                           —
                        
                        
                           καταδίκη της αναιρεσίβλητης στα δικαστικά έξοδα,
                        
                     
         
               —
            
            
               να καταδικάσει την αναιρεσίβλητη στα δικαστικά έξοδα της πρωτοβάθμιας και της αναιρετικής δίκης,
            
         Λόγοι αναιρέσεως και κύρια επιχειρήματα
   Ο αναιρεσείων προβάλλει διάφορα επιχειρήματα προς στήριξη του μοναδικού λόγου αναιρέσεως, ο οποίος αντλείται από παραβίαση της αρχής της ίσης μεταχειρίσεως και μη τήρηση της υποχρεώσεως αιτιολογήσεως που υπέχει ο κοινοτικός δικαστής.
   Η αρχή αυτή παραβιάστηκε, πρώτον, διότι το Πρωτοδικείο έκρινε ότι ο νομοθέτης μπορεί να τροποποιήσει τον Κανονισμό Υπηρεσιακής Καταστάσεως (ΚΥΚ) και να θεσπίσει διατάξεις λιγότερο ευνοϊκές από τις ισχύουσες, αρκεί να προβλέψει επαρκούς διάρκειας μεταβατική περίοδο. Το αν υπάρχει μεταβατική περίοδος και το αν η διάρκειά της είναι επαρκής αποτελούν στοιχεία μη περιλαμβανόμενα στον έλεγχο της νομιμότητας ενός νέου μέτρου υπό το πρίσμα της αρχής της ίσης μεταχειρίσεως, η τήρηση της οποίας επιβάλλει στον δικαστή να ελέγχει αν υπάρχει διαφορετική μεταχείριση αυθαίρετη ή προδήλως ακατάλληλη για την επίτευξη του σκοπού που επιδιώκει ο κοινοτικός νομοθέτης. Εν προκειμένω, όμως, με την αναιρεσιβαλλόμενη απόφαση δεν προσδιορίζεται ο σκοπός που επιδιώκεται με τους νέους κανόνες περί καθορισμού των διορθωτικών συντελεστών ούτε εξετάζεται αν υπάρχει διαφορετική μεταχείριση αυθαίρετη ή προδήλως ακατάλληλη για την επίτευξη του εν λόγω σκοπού. Ο αναιρεσείων προβάλλει, ακόμη, ότι ο διορθωτικός συντελεστής που καθορίζεται βάσει του μέσου όρου του κόστους ζωής σε μία χώρα ενδέχεται να θίξει τόσο τον σκοπό της διατηρήσεως της αγοραστικής δύναμης των συνταξιούχων όσο και την ελεύθερη κυκλοφορία και διαμονή, διότι οι συνταξιούχοι που κατοικούν στην πρωτεύουσα ενός κράτους ή σε άλλες πόλεις ή περιοχές με υψηλό κόστος ζωής έχουν μικρότερη αγοραστική δύναμη από τους συνταξιούχους που δεν κατοικούν στην πρωτεύουσα ή σε τέτοιες πόλεις και περιοχές.
   Με το δεύτερο επιχείρημά του, ο αναιρεσείων υποστηρίζει περαιτέρω ότι, αντιθέτως προς ό,τι έγινε δεκτό με την αναιρεσιβαλλόμενη απόφαση, το νέο σύστημα συντάξεων βασίζεται πράγματι στο κόστος ζωής των Βρυξελλών, με συνέπεια το εισόδημα των συνταξιούχων που κατοικούν στο Βέλγιο να προσδιορίζεται αποκλειστικά βάσει του κόστους ζωής στην πρωτεύουσα του κράτους μέλους αυτού, ενώ το εισόδημα των συνταξιούχων που κατοικούν στην πρωτεύουσα άλλων κρατών μελών προσδιορίζεται βάσει διορθωτικού συντελεστή ο οποίος καθορίζεται με συνυπολογισμό του κόστους ζωής στο σύνολο της χώρας. Ο αναιρεσείων αμφισβητεί επίσης την κρίση του Πρωτοδικείου ότι η νομιμότητα μιας κανονιστικής κοινοτικής ρυθμίσεως δεν εξαρτάται από τον τρόπο εφαρμογής της ρυθμίσεως αυτής στην πράξη, διότι τα μέτρα εφαρμογής της πράξεως αυτής είναι στενά συνδεδεμένα με την ίδια τη ρύθμιση, και προβάλλει προσβολή των δικαιωμάτων άμυνας και παραβίαση της αρχής της ισότητας των διαδίκων ενώπιον του κοινοτικού δικαστή, καθόσον έλαβε γνώση των μέτρων εφαρμογής του νέου συστήματος μετά το πέρας της έγγραφης διαδικασίας.
   Με το τελευταίο επιχείρημά του, ο αναιρεσείων αμφισβητεί, τέλος, την κρίση του Πρωτοδικείου ότι δεν ο ίδιος δεν έχει έννομο συμφέρον να ασκήσει προσφυγή δυνάμει του άρθρου 241 ΕΚ επικαλούμενος το πλεονέκτημα που αποκτούν οι εγκατεστημένοι σε κράτος μέλος «χαμηλού κόστους». Συγκεκριμένα, επικρίνοντας τη διαφορετική μεταχείριση των συνταξιούχων που κατοικούν σε κράτος μέλος «χαμηλού κόστους ζωής »σε σχέση με συνταξιούχους που κατοικούν σε κράτος μέλος «υψηλού κόστους», βάλλει, ουσιαστικά, κατά της προσβολής της αρχής της ίσης αγοραστικής δυνάμεως και επίσης αμφισβητεί το συνταξιοδοτικό σύστημα που προκύπτει από τον νέο ΚΥΚ και τις μεταβατικές διατάξεις.